Komisijos reglamentas (EB) Nr. 2760/1999
1999 m. gruodžio 22 d.
iš dalies keičiantis Reglamentą (EEB) Nr. 3149/92, nustatantį išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles [1], su paskutiniais pakeitimais, padarytais Reglamentu (EB) Nr. 2535/95 [2], ypač į jo 6 straipsnį,
kadangi:
(1) Komisijos reglamento (EEB) Nr. 3149/92 [3] su paskutiniais pakeitimais, padarytais Reglamentu (EB) Nr. 267/96 [4], 4 straipsnis nustato paraiškų konkurso valstybėse narėse metiniam planui įgyvendinti skelbimo išsamias taisykles. Turėtų būti aiškiai pasakyta, kad tuose skelbimuose turi būti visos būtinos prekių pristatymo nuostatos ir turėtų būti numatytos nuostatos, kaip koreguoti už jas apmokėjimą, atsižvelgiant į tai, kaip laikomasi ar nesilaikoma nustatytų reikalavimų;
(2) Reglamento (EEB) Nr. 3149/92 6 straipsnis nustato, kad transporto išlaidos kompensuojamos taikant vienodą to reglamento priede nustatytą normą. Atsižvelgiant į patirtį, toks normos nustatymas daugiau yra nebetinkamas, ir transporto išlaidos turi būti kompensuojamos, remiantis tinkamai pagrįstomis realiomis išlaidomis, laikantis minėto reglamento 4 straipsnio 3 dalyje nustatytos konkurso skelbimo tvarkos. Tačiau turėtų būti nurodyta, kad transportavimo nuo labdaros organizacijos sandėlių iki galutinio paskirstymo vietos išlaidos kompensuojamos remiantis patvirtinamaisiais dokumentais;
(3) jei planui įvykdyti reikalingų produktų vienoje ar keliose valstybėse narėse nėra, turėtų būti organizuotas sandėliuojamų produktų perdavimas tarp valstybių narių pagal Reglamento (EEB) Nr. 3149/92 7 straipsnį. Siekiant supaprastinti valdymą, toks perdavimas turėtų būti organizuotas metinės veiklos pradžioje ir turėtų būti numatytos atitinkamo koregavimo nuostatos;
(4) EŽŪOGF Garantijų skyriaus apskaitos tikslais jautienos iš intervencinių atsargų apskaitinė vertė yra intervencinė kaina, kuriai taikomi įvairiems pjausniams nustatyti koeficientai. Tuos koeficientus reikia keisti, remiantis perskaičiavimo koeficientų, taikomų įvairiems pjausniams, pokyčiais ypač skelbiant konkursus šių produktų rinkai valdyti;
(5) turėtų būti atkreiptas dėmesys į valstybių narių įsipareigojimą imtis visų būtinų priemonių užtikrinti, kad metinis planas būtų tinkamai įvykdytas, ir iš anksto numatyti bei bausti už neatitikimus, pastebėtus tiekiant prekes;
(6) šiame reglamente numatytos priemonės atitinka visų susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3149/92 iš dalies pakeičiamas taip:
1) 4 straipsnis papildomas šia 5 dalimi:
"5. Konkurso skelbimuose turi būti nuostatos dėl tiekimo veiklos, ypač dėl produktų kokybės, pakuočių ir ženklinimo. Juose taip pat turi būti nuostata, kad tuo atveju, jei pastebima, jog produktų tiekimui nustatytu metu jų kokybė, pakuotė ar ženklinimas nėra tiksliai tokie, kaip buvo reikalauta, bet prekės gali būti priimtos jų paskirčiai, kompetentingos institucijos gali taikyti sumažinimą, apskaičiuodamos mokėtinas sumas."
2) 6 straipsnio 1 dalis pakeičiama taip:
"1. Kiekvienoje valstybėje narėje kompetentingoms institucijoms, pateikusioms tinkamai pagrįstas paraiškas, labdaroms organizacijoms, paskirtoms skirstyti produktus, kompensuojamos transportavimo valstybės narės teritorijoje nuo labdaros organizacijos sandėlių iki skirstymo labdaros gavėjams vietų išlaidos."
3) 6 straipsnio 2 dalis išbraukiama;
4) 7 straipsnio 1 dalis pakeičiama taip:
"1. Kai į planą įrašytų produktų valstybės narės intervencinėse atsargose nėra, bet jų reikia, Komisija Reglamento (EEB) Nr. 3730/87 6 straipsnyje nustatyta tvarka leidžia atitinkamą produktą iš valstybės narės, kurios intervencinėse atsargose jo yra, perduoti valstybei narei, kurioje jis bus panaudotas planui įgyvendinti.
Valstybė narė, gavusi produktus, skelbia arba jau turi būti paskelbusi konkursą palankiausioms tiekimo sąlygoms nustatyti. Transporto Bendrijos viduje išlaidoms konkursinis pasiūlymas pateikiamas, nurodant piniginę išraišką; minėtos išlaidos negali būti apmokamos produktais. Šiam konkursui taikoma 4 straipsnio 4 dalis."
5) 7 straipsnio 2 dalies pirmasis sakinys pakeičiamas taip:
"Transporto Bendrijos viduje išlaidos apmokamos Bendrijos sąskaita ir jos sugrąžinamos valstybei narei."
6) 9 straipsnis papildomas šia trečia pastraipa:
"Valstybės narės imasi visų reikiamų priemonių užtikrinti, kad planas būtų tinkamai įgyvendinamas, ir numatyti neatitikimus bei už juos bausti. Šiuo tikslu jos gali sustabdyti operatorių dalyvavimą konkurso procedūroje, atsižvelgdamos į jų buvusių tiekimo ar panašios veiklos trūkumų ir neatitikimų sunkumą."
7) I priedas apkeičiamas taip:
"„PRIEDAS
A. Koeficientai, minėti 5 straipsnyje: intervencinės atsargos su kaulais:
- priekiniai ketvirčiai: 0,35;
- užpakaliniai ketvirčiai: 0,50.
B. Koeficientai, minėti 5 straipsnyje: intervencinės atsargos be kaulų
Koeficientas | Valstybės narės |
Danija | Prancūzija | Airija |
2,0 | Møbrad | Filet | Fillet |
1,3 | Filet | Faux-filet | Striploin |
1,0 | Inderlår | Tranche | Topsides |
0,7 | Yderlår | Semelle | Silversides |
0,7 | Klump | Tranche grasse | Thick flank |
0,7 | Tyksteg | Rumsteak | Rumps |
0,7 | Entrecôte | Entrecôte | Forerib |
0,5 | Kiti | Kiti | Kiti |
"8) II priedas panaikinamas.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 22 d.